Dunyoning barcha sharob ishlab chiqaruvchi davlatlarida bo‘lgan ekspert O‘zbekistonga keldi

Dunyoning barcha sharob ishlab chiqaruvchi davlatlarida bo‘lgan Jan-Baptist Anselot O‘zbekistonga keldi. Bu haqda Turizmni rivojlantirish qo‘mitasi matbuot xizmati ma’lum qildi.

Wine Explorers kompaniyasi asoschisi tashrifi davomida mamlakat vinochilik tarixi va istiqbolli loyihalarini o‘rgandi. Jan-Baptist Anselot dunyoning 75 ta mamlakatida bo‘lib, 431 ta sharob ishlab chiqaruvchi zavod faoliyatini o‘rgangan hamda 4500 dan ortiq vino turlarini tatib ko‘rgan.
O‘zbekistonga tashrifini Jan-Baptist Anselot kompaniya rasmiy saytida quyidagicha izohlaydi:
— Uzumchilik va vinochilikni rivojlantirish agentligi direktori Otabek Mustafoyev bilan bo‘lgan uchrashuv juda yoqimli kechdi. Milliy libos — choponni kiyganimdan zavqlandim. O‘zbek oshxonasi timsoli — mazali palovdan bahramand bo‘ldim.
Wine Explorers asoschisi operator va fotosuratchi hamrohligida dunyo sharoblari haqida turli media (Wine Explorers, Figaro Wine, Bettane+Desseauve, IVR, The Drinks Business) uchun ko‘p sonli maqolalar yozgan. Loyihaga oid kitoblar, hujjatli lavhalar tayyorlaydi.
Qayd etish joizki, Wine Explorers vino ishlab chiqaruvchi mamlakatlarni ro‘yxatga oluvchi yagona ommaviy axborot kompaniyasi hisoblanadi.